**Francis Scott Key -silta** (engl. *Francis Scott Key Bridge*) oli Baltimoren kehätiellä Patapscojoen ylittänyt silta. Se oli 2,6 kilometriä pitkä ristikkosilta, joka oli valmistunut 1977. Silta romahti maaliskuussa 2024 rahtialuksen törmättyä yhteen sen tukipilareista, joka tuhoutui täysin törmyäyksen voimasta. Silta oli nimettu Yhdysvaltain kansallislaulun *The Star-Spangled Bannerin* sanoittajan Francis Scott Keyn mukaan.

Sijainti ja rakenne
-------------------

Francis Scott Key -silta ylitti Patapscojoen Baltimoren kaupungin Inner Harborin kohdalla. Silta oli osa Marylandin Interstate 695 -valtatietä ja Baltimorea ympäröivää kehätietä.

Silta oli 2,6 kilometriä pitkä, ja siinä oli neljä kaistaa. Silta oli rakennettu teräksestä, ja se oli maailman kolmanneksi pisin jatkuvarakenteinen ristikkosilta.

Historia
--------

Francis Scott Key -sillan rakennustyöt akoivat vuonna 1972, ja se avattiin liikenteelle 23. maaliskuuta 1977. Maryland Transportation Authorityn mukaan sillan rakennustyöt maksoivat 60 miljoonaa dollaria ja silta rakennettiin, koska Baltimore Harbor Tunneliin ei mahtunut enää lisää liikennettä.

Silta nimettiin Yhdysvaltain kansallislaulun *The Star-Spangled Bannerin* sanoittajan Francis Scott Keyn mukaan. Keyn uskotaan olleen Baltimoren taistelun aikana syyskuussa 1814 lähellä sillan sijaintipaikkaa ja todistaneen siellä brittiläisten alusten Fort McHenryn pommitusta. Hän kirjoitti siitä runon "Defense of Fort McHenry", josta tuli myöhemmin "The Star-Spangled Banner".

Sortuminen
----------

MV *Dali* ja Francis Scott Key -silta 26. maaliskuuta 2024.
Silta sortui 26. maaliskuuta 2024, kun 290 metriä pitkä rahtilaiva MV *Dali* törmäsi yhteen sen tukipilariin. Singaporen lipun alla purjehtinut alus lähti Baltimoren satamasta kello 1 yöllä ja oli matkalla Sri Lankan pääkaupunkiin Colomboon. Aluksen henkilökunta oli menettänyt aluksen hallinnan. Sillan pilarin tuhoutuessa sillalla ei käytännössä ollut mitään mahdollisuuksia pysyä enää pystyssä. Koska silta romahti yöllä, sillalla ei ollut paljoakaan liikennettä. Alukselta oli myös soitettu hätänumeroon, minkä ansiosta viranomaiset olivat jo ehtineet alkaa sulkea siltaa liikenteeltä. Viranomaisten mukaan sillalta putosi veteen kuitenkin useita ajoneuvoja ja kahdeksan ihmistä. Kaksi henkilöä pelastettiin vedestä elossa. Etsinnöissä kahden henkilön ruumiit on löydetty, ja neljä ruumista on yhä kateissa.

Lähteet
-------

1. 1 2 3  Jennifer Hassan: The history of Key Bridge, Baltimore’s engineering marvel of the 1970s *The Washington Post*.  26.3.2024. WP Company LLC. Viitattu 26.3.2024. (englanniksi)
2. 1 2 3 4  Oliver Holmes: Baltimore bridge collapse: what we know about the bridge, ship and port *The Guardian*.  26.3.2024. Guardian News & Media Limited. Viitattu 26.3.2024. (englanniksi)
3. 1 2  Trevor Hughes: Why did Francis Scott Key bridge collapse so catastrophically? It didn't stand a chance *USA Today*.  26.3.2024. Gannett. Viitattu 26.3.2024. (englanniksi)
4. ↑  Anni Huttunen & Kaisa Rautaheimo: "Uhri­luku voisi olla sata­kertainen", sanoo paikallinen HS:lle silta­romahduksesta – Video näyttää törmäyksen *HS.fi*.  26.3.2024. Sanoma Media Finland. Viitattu 26.3.2024.
5. ↑  Jester, Julia & Smith, Patrick & Helsel, Phil & Siemaszko, Corky: Six presumed dead after cargo ship crash levels Baltimore bridge *NBC News (www.nbcnews.com)*.  26.3.2024. Viitattu 2.4.2024. (englanniksi)
6. ↑  Al-Shalchi, Hadeel & Neuman, Scott: 'No timeline' to recover 4 bodies after Baltimore bridge collapse, as cleanup begins *NPR (www.npr.org)*.  31.3.2024. Viitattu 2.4.2024. (englanniksi)

Aiheesta muualla
----------------

* Kuvia tai muita tiedostoja aiheesta **Francis Scott Key -silta** Wikimedia Commonsissa